CELEX: 32020D0372
Language: et
Date: 2020-02-27 00:00:00
Title: Nõukogu otsus (EL) 2020/372, 27. veebruar 2020, Euroopa Liidu nimel võetava seisukoha kohta Rahvusvahelise Tsiviillennunduse Organisatsiooni nõukogus seoses rahvusvahelise tsiviillennunduse konventsiooni 1., 3., 4., 6., 10., 11., 13., 14., 15., 16. ja 18. lisa muudatuste vastuvõtmisega

6.3.2020   
               
               
                  ET
               
               
                  Euroopa Liidu Teataja
               
               
                  L 71/8
               
            
         NÕUKOGU OTSUS (EL) 2020/372,
         27. veebruar 2020,
         Euroopa Liidu nimel võetava seisukoha kohta Rahvusvahelise Tsiviillennunduse Organisatsiooni nõukogus seoses rahvusvahelise tsiviillennunduse konventsiooni 1., 3., 4., 6., 10., 11., 13., 14., 15., 16. ja 18. lisa muudatuste vastuvõtmisega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 100 lõiget 2 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Rahvusvahelise tsiviillennunduse konventsioon (edaspidi „Chicago konventsioon“), mis reguleerib rahvusvahelist lennutransporti, jõustus 4. aprillil 1947. Sellega loodi Rahvusvaheline Tsiviillennunduse Organisatsioon (ICAO).
                  
               
                     (2)
                  
                  
                     Liidu liikmesriigid on Chicago konventsiooni osalised ja ICAO liikmed samal ajal kui liidul on teatavates ICAO organites vaatleja staatus.
                  
               
                     (3)
                  
                  
                     Vastavalt Chicago konventsiooni artiklile 54 võib ICAO nõukogu võtta vastu rahvusvahelisi standardeid ja soovituslikke tavasid.
                  
               
                     (4)
                  
                  
                     ICAO nõukogu võtab 2. märtsil 2020 algaval 219. istungil vastu mitu Chicago konventsiooni 1., 3., 4., 6., 10., 11., 13., 14., 15., 16. ja 18. lisa muudatust (edaspidi „muudatused“) ohutuse, keskkonna ja aeronavigatsiooni valdkonnas.
                  
               
                     (5)
                  
                  
                     Kui muudatused vastu võetakse, on need siduvad kõikidele ICAO liikmetele, sealhulgas kõikidele liidu liikmesriikidele kooskõlas Chicago konventsiooniga ja selles kindlaks määratud piirides, ja need võivad otsustavalt mõjutada liidu õiguse sisu.
                  
               
                     (6)
                  
                  
                     Seetõttu on asjakohane määrata kindlaks ICAO nõukogus liidu nimel võetav seisukoht muudatuste kohta.
                  
               
                     (7)
                  
                  
                     Käesoleva otsuse kohaldamisala peaks piirduma muudatuste sisuga niivõrd, kui nimetatud sisu kuulub ELi ühtsete normidega juba suures osas reguleeritud valdkonda. Käesolev otsus ei tohiks mõjutada pädevuse jagunemist liidu ja liikmesriikide vahel lennunduse valdkonnas.
                  
               
                     (8)
                  
                  
                     Liidu seisukoht ICAO nõukogus peaks olema toetada muudatusettepanekutes väljendatud poliitikasuundumusi, kuna need aitavad suurendada lennuohutust ja parandada keskkonnastandardeid.
                  
               
                     (9)
                  
                  
                     Liidu seisukohta peaksid väljendama ühiselt tegutsedes liidu liikmesriigid, kes on ICAO nõukogu liikmed,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel Rahvusvahelise Tsiviillennunduse Organisatsiooni (ICAO) nõukogu 219. istungil seoses rahvusvahelise tsiviillennunduse konventsiooni 1., 3., 4., 6., 10., 11., 13., 14., 15., 16. ja 18. lisa muudatuste (1) vastuvõtmisega, esitatakse ühiselt tegutsevate liidu liikmesriikide poolt, kes on ICAO nõukogu liikmed.
         
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 27. veebruar 2020
            
               
                  Nõukogu nimel
               
               
                  eesistuja
               
               D. HORVAT
            
         
         
            (1)  Vt dokumenti ST 6180/20, http://register.consilium.europa.eu.